Haemophilus influenzae tüüp b (Hib)

Olulised faktid Haemophilus influenzae tüübi b (Hib), selle sümptomite, tüsistuste, riskitegurite, levikumehhanismi, ennetamise ja ravi kohta.

### Mis on Haemophilus influenzae tüüp b?

Haemophilus influenzae tüüp b (Hib) on bakter, mis võib põhjustada potentsiaalselt raskete ja isegi eluohtlike tüsistustega infektsiooni. Infektsioon võib põhjustada ka eluaegseid kahjustusi, näiteks kuulmiskadu ja õpiraskusi. See on eriti levinud alla 5-aastaste laste seas, kusjuures kaks kolmandikku juhtudest esineb alla 12-kuustel lastel.

**Mis on Hib-infektsiooni sümptomid?**

Hib-infektsiooni sümptomid sõltuvad bakteritega nakatunud organismi osast. Selle tulemusena võivad Hib-infektsiooni põdevatel inimestel ilmneda mitmesugused sümptomid, sh järgmised:

* palavik
* suur väsimus, raskus püsida ärkvel
* peavalu
* kurguvalu
* hingamisraskused
* kuklakangestus
* oksendamine
* valulikud või paisunud liigesed
* lööve, mis vajutamisel ei kao
* nahk, huuled või keel on kahvatu, sinine, hall või laiguline
* tume nahk sõrmede või silmade ümbruses

**Mis on Hib-infektsiooni tüsistused?**

Hib-infektsioonid võivad olla rasked ja põhjustada eluohtlikke tüsistusi. Tüsistused varieeruvad sõltuvalt infektsiooni asukohast organismis, kuid on tavaliselt seotud turse ja koekahjustustega. Tüsistused võivad olla järgmised:

* meningiit (aju ja seljaaju ümbritseva membraani põletik)
* sepsis (raske verenakkus/mürgistus)
* epiglotiit (kõripealise ehk toidu hingetorusse sattumist takistava klapi põletik)
* pneumoonia (kopsuinfektsioon ja kopsupõletik)
* septiline artriit (infektsioon ja liigesepõletik)
* mädane perikardiit (südamepauna eluohtlik infektsioon)
* endokardiit (südame sisekesta põletik)

**Kuidas Hib levib?**

Hib-bakterid võivad elada inimese ninas ja kurgus, kuid ei põhjusta tavaliselt haigestumist. Kui nad liiguvad organismis mujale, võib see siiski tekitada väga raske infektsiooni. Kui inimene on haigestunud Hib-infektsiooni, võib see levida teistele piiskade kaudu.

### Kellel on Hib-infektsiooni risk?

Hib-infektsiooni võib tekkida igas vanuses inimestel. Infektsiooni ja raske haiguse risk on siiski kõige suurem alla 5-aastastel lastel, eakatel ja nõrgenenud immuunsüsteemiga inimestel.

### Kuidas Hib-infektsiooni ennetada?

Hib-infektsiooni ennetamise tõhusaim vahend on vaktsineerimine. Hib-vaktsiin on osa lapsepõlve vaktsineerimiskavast kõigis ELi/EMP riikides. Laialdane vaktsineerimine alates 1980ndatest on toonud kaasa Hib-infektsiooni juhtude arvu järsu vähenemise.

Hea hügieen ja haigetega kokkupuute vältimine võivad aidata kaitsta Hib-infektsiooni eest.

### ****Kuidas Hib-infektsiooni ravitakse?****

Hib-infektsiooni ravi hõlmab üldiselt antibiootikume. Muude ravimeetodite vajadus sõltub sellest, kus infektsioon organismis paikneb ja mis tüsistusi see on põhjustanud.

Hib-infektsiooni nakatunute pereliikmed ja muud lähikontaktsed võivad samuti ettevaatusabinõuna saada antibiootikume.